महानगरको सेवा एकै स्थानबाट
काठमाडौँ महानगरपालिकाले सेवाग्राहीको आवश्यकतालाई ध्यानमा राख्दै अबदेखि एकै ठाउँबाट सबै सेवा प्रवाह गर्ने भएको छ । त्यसका लागि काठमाडौँ प्लाजा बहालमा लिन काठमाडौँ महानगरपालिका र नेपाल ट्रस्टबीच सम्झौता भएको छ । अहिले महानगरले विभिन्न दस स्थानमा विभिन्न विभागको स्थापना गरी सेवा प्रदान गर्दै आएको छ ।
काठमाडौँ, चैत १० गते । काठमाडौँ महानगरपालिकाले सेवाग्राहीको आवश्यकतालाई ध्यानमा राख्दै अबदेखि एकै ठाउँबाट सबै सेवा प्रवाह गर्ने भएको छ । त्यसका लागि काठमाडौँ प्लाजा बहालमा लिन काठमाडौँ महानगरपालिका र नेपाल ट्रस्टबीच सम्झौता भएको छ । अहिले महानगरले विभिन्न दस स्थानमा विभिन्न विभागको स्थापना गरी सेवा प्रदान गर्दै आएको छ ।नेपाल ट्रस्टका कार्यकारी सचिव सरजुकुमार वैद्यको रोहबरमा महानगरका प्रमुख प्रशासकीय अधिकृत वसन्त अधिकारी र ट्रस्टका सहसचिव विष्णुप्रसाद ढकालले सहमतिपत्रमा हस्ताक्षर गर्नुभयो । करिब पाँच रोपनी दुई पैसा क्षेत्रफलमा निर्माण भएको साततले भवनमा महानगरको सबै कार्यालय एकै ठाउँमा हुनेछन् ।हस्ताक्षरपछि महानगरका प्रमुख प्रशासकीय अधिकृत अधिकारीले, मिसिल शाखा, सहकारी विभाग, जिल्ला समन्वय समितिमा रहेका विभाग तत्काल स्थानान्तरण गर्न निर्देशन दिनुभयो । सेवा अवरोध नगरी आफ्नो जिम्मेवारीमा रहेका विभागलाई सार्दै जाने योजना रहेको अधिकारीको भनाइ छ । सम्झौताबमोजिम प्लाजामा झ्याल, ढोका र लिफ्टसहित बिग्रिएका, भत्किएका संरचनाको महानगरले मर्मत गर्नेछ । झ्याल, ढोका र लिफ्ट बनाउँदा लागेको खर्च महानगरले बहाल रकमबाट कटाउनेछ । यसबाहेकका अन्य मर्मत महानगर आफैँले गर्नेछ । बाहिरी संरचनामा कुनै हेरफेर गरिने छैन ।  महानगरका सूचना अधिकारी वसन्त आचार्यका अनुसार भवनभित्र यसअघि सञ्चालनमा रहेका निरमाया दोहोरी र राज घराना भने सिलबन्दी गरिएको छ । ट्रस्टसँगको बहाल लेनदेन नमिलेपछि सिलबन्दी गरिएका यी ठाउँ प्रयोगमा नआएसम्म महानगरले भाडा कटाउने छ । भवनको सबैभन्दा तल्लो तलामा ७० वटा चारपाङ्ग्रे र दुई सयवटा दुईपाङ्ग्रे सवारीसाधन पार्किङ गर्न मिल्छ । २०७२ को भूकम्पअघि एकै स्थानबाट सेवा प्रवाह गरिरहेको महानगरको अहिले केन्द्रीय कार्यालय सुन्धारामा छ । त्यसैगरी वातावरण विभाग टेकुमा, राजस्व विभाग बबरमहलमा, सहकारी विभाग बिजुलीबजार, शिक्षा विभाग ताहाचल, केही विभाग राष्ट्रिय सभा गृहमा गरी विभिन्न दस स्थानबाट सेवा प्रवाह गरिरहेको छ ।  